Jurnal Komunikasi Malaysian Journal of Communication Jilid 34(1) 2018: 135-152 Raver dan Hipster: Ekspresi Sub-Budaya Remaja di Kuala Lumpur SHARIFAH NURSYAHIDAH SYED ANNUAR Universiti Kebangsaan Malaysia MUHAMMAD FEBRIANSYAH The University of Nottingham, Malaysia ABSTRAK Rave sebenarnya ialah satu bentuk ekspresi sub-budaya. Walau bagaimanapun, tularnya video tarian rave dalam media sosial di Malaysia telah lebih memfokuskan ia kepada konteks budaya negatif dan hedonisme. Hal ini ditambah lagi dengan isu pergaduhan antara kelompok raver dan hipster. Yang berpunca daripada stratifikasi sosial. Pada asalnya, rave ialah tarian yang diiringi oleh muzik berentak rancak dan elektronik yang dimainkan oleh deejay. Kebanyakan acara tarian ini ada di konsert, parti dan kelab eksklusif. Namun, sesetengah kelompok raver di Kuala Lumpur boleh ditemui menari di kawasan membeli-belah seperti di KLCC (Kuala Lumpur City Centre) dan Pavilion. Situasi ini menunjukkan seakan-akan ada ekspresi yang cuba disampaikan oleh mereka dengan menari di tempat umum, lebih-lebih lagi apabila mereka tidak bersefahaman dengan kelompok hipster. Kajian ini membincangkan rave dari sudut sub-budaya, pemikiran dan aktiviti yang dilakukan oleh segolongan remaja raver di Kuala Lumpur. Ia bermatlamat untuk mengenal pasti ekspresi sosial, amalan-amalan dan penggunaan ruang oleh kelompok raver dan hipster. Teori dan konsep seperti sub-budaya, arus perdana, dan ruang awam turut dibincangkan. Kajian ini adalah berdasarkan data empirik daripada pengamatan langsung terhadap aktiviti yang dijalankan oleh golongan raver dan temu bual mendalam dengan beberapa anggota kelompok raver. Kajian ini mendapati rave ialah ekspresi sub-budaya sebagaimana rock, skinhead, punk dan goth yang menjadi pencetus kepada kepanikan moral di negara ini. Budaya rave di Malaysia yang dipaparkan oleh mereka dilihat telah disesuaikan mengikut keadaan sosial di negara ini. Kata kunci: Raver, hipster, sub-budaya, media sosial, Kuala Lumpur. Rave and Hipster: A Sub-Culture Expression of Youths in Kuala Lumpur ABSTRACT Rave is a form of sub-cultural expression. Rave dance videos which have gone viral in Malaysian social media have been associated in the context of negative culture and hedonism. This is further supported with the issue of dispute between ravers and hipsters which is a result of social stratification. Originally, rave is a dance style of fast and electronic music played by a deejay, mostly at concerts, parties, and exclusive clubs. However, certain ravers in Kuala Lumpur can be found dancing at shopping malls such as KLCC (Kuala Lumpur City Centre) and Pavilion. It appears that the ravers demonstrate expression by dancing in public places, especially when they do not share the same values with the hipsters. This study discusses rave from the point of sub-culture, thoughts and activities carried out by a group of teenage ravers in Kuala Lumpur. It aims to identify the social expressions, practices, and use of space by ravers and hipsters. Theories and concepts such as sub- culture, mainstream, and public sphere are also discussed. This study is based on empirical data from direct observation on activities and in-depth interviews with several ravers. This study found rave as a sub-cultural expression similar to rock, skinhead, punk and goth that triggers moral panic in E-ISSN: 2289-1528
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah this country. The rave culture in Malaysia as portrayed by them is seen to have been adapted to the social conditions of the country. Keywords: Raver, hipster, sub-culture, social media, Kuala Lumpur. PENGENALAN Dari sudut sejarah, tidak diketahui dengan tepat tarikh dan bagaimana sebenarnya rave kali pertama muncul di Malaysia. Rave menjadi sebutan hangat di negara ini pada tahun 2014 apabila 6 orang remaja meninggal dunia akibat pengambilan dadah secara berlebihan ketika menghadiri konsert 'Future Music Festival Asia' di Stadium Bukit Jalil, Kuala Lumpur (The Rakyat Post, 2014). Ia kemudiannya senyap dan tidak dibincangkan lagi setelah itu. Hanya pada awal tahun 2016, isu rave timbul sekali lagi ekoran rencana pergaduhan antara kelompok raver dan hipster di KLCC, Kuala Lumpur menjadi tular di laman-laman sosial seperti Facebook dan Twitter. Walaupun pergaduhan fizikal itu berjaya dicegah, namun pengguna media sosial di negara ini menjadi kecoh. Kebanyakannya mengecam kelompok raver yang majoritinya terdiri daripada remaja dan pelajar sekolah menengah kerana mengamalkan perilaku dan budaya yang bertentangan dengan nilai, norma dan adat kebiasaan di Malaysia. Isu ini telah menyebabkan rave sebagai sebuah ekspresi budaya anak muda menjadi pusat perhatian, walaupun kewujudannya di Kuala Lumpur dikesan dalam tiga tahun terakhir. Situasi ini telah memunculkan persoalan sama ada rave boleh dianggap sebagai sub-budaya di negara ini. Dalam kajian ini, kewujudan raver di Kuala Lumpur dapat ditandakan melalui tarian khusus yang disebut sebagai rave, sering berkelompok dan mempamerkan tarian mereka di ruang awam, serta tidak bersetuju dengan kelompok lain, yang dalam kes ini ialah hipster. Ciri khas tersebut memberi kesan bahawa rave juga ialah satu sub-budaya. Perkara ini kerana sub-budaya lain yang pernah wujud di Malaysia seperti punk, skinhead, goth dan sebagainya juga memiliki perbezaan dari segi penampilan, aliran muzik, dan gaya hidup berbanding kelompok masyarakat dominan. Perbezaan tersebut biasanya dianggap sebagai sebahagian daripada bentuk penentangan. Namun, jika dilihat pula daripada perspektif pasca sub-budaya (post-subculture) yang wacananya mula berkembang pada tahun 1990-an, maka rave dan sub-budaya lain yang lahir selepas itu lebih mewakili budaya anak muda yang bersifat hedonis dan cenderung tidak bersifat politik (Williams & Hannerz, 2014). Satu lagi faktor yang menandakan rave sebagai sub-budaya ialah reaksi yang ditimbulkan terhadapnya. Sama seperti sub-budaya lain, kemunculannya telah mencetuskan kepanikan moral di Malaysia. Sebuah artikel di akhbar Sinar Harian pada tahun 2014 menyatakan bahawa rave harus diharamkan di negara ini kerana ia mengamalkan penyalahgunaan dadah, seks rambang dan arak (Ali Rustam, 2014). Tuduhan sama pernah dilontarkan kepada sub-budaya punk ketika ia mula mendapat tempat dalam kalangan segelintir anak muda pada penghujung tahun 1980-an (Zaini, 1989; Yusmiyani, 2005). Malah, sebelumnya, fenomena muzik rock juga dianggap meresahkan masyarakat dan membawa budaya kutu dalam kalangan anak muda Melayu (Scott 1989). Pandangan negatif terhadap sub-budaya yang biasanya menonjolkan selera muzik dan cara berpakaian yang tidak lazim ini tidak hanya berlaku dalam kalangan orang awam dan juga media arus perdana, tetapi juga dapat dijumpai dalam kajian beberapa sarjana. Tulisan Sulaiman Noordin (1993) mengenai muzik rock dan juga kajian Rohana Yusof et al. (2002) tentang black metal masih menggunakan pendekatan moral dalam melihat fenomena sub-budaya. Walau bagaimanapun, sudah ada beberapa kajian yang cuba melihat fenomena sub-budaya E-ISSN: 2289-1528 136
Jurnal Komunikasi Malaysian Journal of Communication Jilid 34(1) 2018: 135-152 tertentu di Malaysia dari sisi sumbangan mereka kepada masyarakat dan sebagai ejen sosial (Rokiah, 2004; Azmyl, 2010; Sharifah et al., 2016). Kajian ini bermatlamat untuk membincangkan fenomena rave dari sudut sub- budaya, pemikiran dan aktiviti oleh segolongan remaja raver di Kuala Lumpur. Beberapa perkara seperti ekspresi sosial, amalan-amalan, penggunaan ruang dan sebagainya dalam kelompok raver berkenaan dibincangkan dalam kajian ini. Meskipun kajian mengenai sub- budaya lain sudah pernah dilakukan oleh para sarjana, tetapi ini merupakan kajian pertama tentang sub-budaya rave di Malaysia. Data kajian ini diperoleh melalui pemerhatian dan temu bual mendalam. Penulis telah melakukan beberapa kali kunjungan ke sekitar taman dan kawasan membeli-belah di KLCC yang merupakan tempat perkumpulan utama raver berkenaan pada setiap hujung minggu. Enam orang remaja raver berumur antara 14-18 tahun iaitu Adam, Afiq, Alang, Daniel, Irfan dan Rafik (bukan nama sebenar) telah ditemu bual. Mereka dipilih sebagai responden dan informan kerana pengetahuan mereka tentang rave dan hipster. Secara demografi, usia mereka masih dalam kalangan usia sebahagian besar raver seperti yang dinyatakan oleh Hutson (2000, p.35), iaitu antara 15-25 tahun. Keenam-enam raver ini juga tahu tarian rave dan menggayakan fesyen rave. Oleh yang demikian, bahagian pertama artikel ini menerangkan sejarah kemunculan rave dan sorotan- sorotan lepas yang berkaitan. ASAL USUL RAVE Semenjak tahun 1980-an lagi telah muncul berbagai sub-budaya yang berkaitan dengan anak muda, muzik, tarian dan kerohanian (Banerjee, 2014). Salah satunya ialah rave yang mempunyai dua jenis iaitu komersial dan bawah tanah. Rave pada mulanya ialah sub- budaya anak muda yang bergerak secara bawah tanah di England pada tahun 1988. Ia kemudian tersebar di tempat-tempat lain di Eropah, Amerika Syarikat dan Australia. Arican (2003) menyatakan bahawa rave yang dikenali dengan melodinya yang berentak lincah dan berulang-ulang sebenarnya telah berakar daripada fenomena Acid House Movement di United Kingdom pada tahun 1988. Selain sebuah sub-genre muzik, istilah Acid House tersebut juga sering dikaitkan dengan dadah psikedelik Lysergic acid diethylamide (LSD) atau yang biasa dipanggil sebagai Acid. Kemudian, rave berkembang menjadi acara-acara tarian yang diadakan sepanjang malam dan di tempat-tempat terbiar seperti di gudang-gudang tanpa keizinan pemerintah. Namun begitu, ia juga pada akhirnya dianjurkan di kelab-kelab dan lapangan-lapangan terbuka untuk semua remaja sehinggalah individu di pertengahan usia 20-an. Hanya pada penghujung tahun 2000-an barulah ia bergeser ke kelab-kelab (Conner, 2016). Malah, dikatakan bahawa sebelum era Acid House, suasana kelab-kelab malam di Inggeris sangat suram dan hanya berfungsi sebagai tempat minum, mencari pasangan atau pergaduhan. Acid House yang ditambah dengan kehadiran ekstasi telah mengembalikan kelab malam ke fungsi asalnya iaitu sebagai tempat untuk menari (Bainbridge, 2014). Maka dengan itu, boleh dikatakan bahawa Acid House Movement, atau ringkasnya Acid House atau House, ialah satu arah aliran muzik dan tarian yang baharu (Lyttle & Montagne, 1992). Ia muncul seakan-akan untuk menggantikan budaya lain seperti punk dan era muzik gelombang baru (new wave) yang tidak terdiri daripada ketekalan muzik yang boleh mencetuskan tarian. Di samping itu, oleh kerana selalu mendapat publisiti laporan kematian berkaitan dadah di acara-acara rave, serta negatif, banyaknya pendefinisian kembali jenis-jenis muzik, telah menjadikan istilah rave saat ini sering disamakan dengan label "tarian" (Goulding et al., 2001, p.203). E-ISSN: 2289-1528 137
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah Bahkan, Cosgrove (1989) juga menyebut Acid House sebagai bawah tanah pop yang paling mampan dan berpengaruh di Britain semenjak punk. Pada mulanya, Acid House memang hanya terhad untuk orang-orang tertentu dan ia bertujuan bukan untuk orang awam. Undangan pula disampaikan atau diuar-uar dalam bentuk kad kecil, media bawah tanah, pesanan ringkas berkod melalui telefon, stesen radio tidak berlesen dan sebagainya (BBC News, 2017). Justeru, ia mempunyai pengikut-pengikutnya yang tersendiri. Walau bagaimanapun, oleh kerana media arus perdana yang menuduh penglibatan aliran Acid House dengan dadah, ia telah dilarang dan tidak dibenarkan memasuki carta muzik, stesen radio, televisyen dan lain-lain. Tetapi rave seolah-olah tidak tunduk terhadap tuduhan- tuduhan tersebut, malah ia menjadi hangat di tempat lain seperti di Amerika Syarikat (Kahn- Egan, 1998). Pada masa sama, sambutan dan pengaruh yang menggalakkan telah memberikan peluang keuntungan kepada pihak-pihak tertentu yang mengembangkan rave sebagai pesta tarian dalam bentuk arus perdana dan komersial yang diadakan di kelab-kelab. Transformasi rave daripada sebuah budaya bawah tanah dan pesta-pesta haram yang dianjurkan oleh peminat kental muzik elektronik kepada persembahan secara besar-besaran dan disokong oleh syarikat-syarikat besar ini sebenarnya sudah dijangkakan, bahkan memang tidak boleh dielakkan. Hal ini kerana kapitalisme memiliki kemampuan untuk merangkul sub-budaya transgresif dan mengubah suai, dan kemudian menjualnya sebagai sebuah inovasi (Ott, 2003, p.250). Namun, meskipun dengan kepopularannya, media dilihat oleh Redhead (1990) gagal dalam memandang Acid House sebagai gaya hidup orang pinggiran dan merupakan gambaran sebenar terhadap tekanan kehidupan metropolitan. Pendek kata, Acid House hadir sebagai satu bentuk eskapisme kerana tertekan dengan masalah-masalah sosioekonomi dan kepimpinan politik di Britain pada waktu itu. Perkara inilah yang menjadi sebab mengapa rave selalu dikaitkan dengan penggunaan dadah (Kavanaugh & Anderson, 2016). Bahkan, ada juga sarjana yang berpandangan bahawa rave semakin digemari oleh anak muda di Inggeris pada masa itu kerana perasaan tidak puas hati rakyat terhadap Perdana Menteri Britain Margaret Thatcher (1979-1990). Maka, gerakan anak muda dalam bentuk sub-budaya rave pada hujung tahun 1980-an di Inggeris adalah satu bentuk penolakan dan penentangan simbolik kepada ideologi Thatcherisme (Nehring, 2007; John, 2015). Justeru, secara sejarahnya, rave yang didorong oleh muzik tarian elektronik atau Electronically-produced dance music (EDM) memang mempunyai elemen anti-kemapanan. Apatah lagi apabila ia disertai oleh generasi X yang lahir pada sekitar tahun 1965-1980 (Anderson & Kavanaugh, 2007). Golongan ini telah mengikuti rave sebagai tindak balas terhadap ketegangan budaya antara golongan konservatisme dan liberalisme pada masa itu. Malah, ia mendapat signifikan dari segi budaya kerana telah berkembang menjadi gaya hidup alternatif untuk menolak budaya arus perdana. Oleh itu, terdapat beberapa jenis muzik rave seperti techno, disco, trance, house, drum, dan bass. Wilson (1999) menjelaskan bahawa asal usul budaya rave boleh diteliti melalui empat cabang iaitu (1) aliran tarian di New York pada tahun 1970-an yang didominasi oleh kelompok homoseksual, kulit hitam 'Black' dan Puerto Rican; (2) aliran muzik house di Chicago yang muncul pada hujung tahun 1970-an hingga awal tahun 1980-an; (3) aliran muzik techno di Detroit pada awal tahun 1980-an; dan (4) aliran Acid House di Britain pada pertengahan akhir tahun 1980-an yang telah berkembang dari kelab-kelab tarian dan pesta di Ibiza, Sepanyol. Walau bagaimanapun, rave tidak cuma melibatkan tarian dan muzik, tetapi ia juga membawa pertunjukan video, lampu dan pencahayaan yang menarik perhatian khalayak. E-ISSN: 2289-1528 138
Jurnal Komunikasi Malaysian Journal of Communication Jilid 34(1) 2018: 135-152 Oleh sebab itu, rave dikatakan adalah kependekan daripada radical audio visual experiment. Dalam laman web EDM Music Junkies, disebutkan bahawa kemajuan teknologi juga berperanan dalam perkembangan rave. Ia bermula dengan bantuan antara muka digital alat muzik (MIDI) dan komputer peribadi, kemudian dengan wujudnya studio rakaman, dan akhirnya kecanggihan perisian-perisian komputer yang membenarkan sesuatu muzik melalui proses penjujukan (sequencing), pensampelan (sampling), pensintesis (synthesizer) dan sebagainya. Perkara ini membolehkan seseorang penerbit (producer) menghasilkan muzik dengan lebih mudah tanpa memerlukan banyak kelengkapan. Tetapi, peranan deejay (DJ) juga sangat penting. Keseronokan pengunjung-pengunjung konsert, kelab dan parti bergantung kepada tugas deejay yang harus memastikan mereka tetap menari dan menikmati suasana. Walaupun para deejay jarang menerbitkan muzik, tetapi mereka menghasilkan material sendiri dengan memadankan muzik-muzik yang sedia ada dan melakukan adun semula (remix) terhadapnya. Keadaan ini yang membuatkan rave dipengaruhi oleh persembahan-persembahan langsung (live performance) kerana ia boleh menarik lebih ramai orang untuk menghadirinya. Deejay mengawal aliran muzik, mencetuskan kresendo iaitu paras dinamik yang semakin kuat dan memuncak, menimbulkan reaksi emosi dan aksi khalayak pendengar, menciptakan tenaga dan menyatukan semua penari menjadi satu komuniti melalui satu-satu muzik tertentu. Meskipun wujud kekaburan sumber bunyi tersebut, penari-penarinya berasa seronok kerana seolah-olah dapat 'mengalami' bunyi yang diproduksi secara elektronik (Gadir, 2016). Bahkan, kebanyakan lagu berunsurkan rave mempunyai sedikit atau tidak ada nyanyian vokal. Maka, tidak hairan jika pada pertengahan tahun 2000-an, muzik tarian menjadi sebahagian daripada budaya popular. Justeru, kemunculan media-media sosial seperti YouTube dan SoundCloud memang membantu mempopularkan rave kepada pendengar-pendengar baharu. RAVE DAN SUB-BUDAYA Budaya ialah seluruh kompleks yang merangkumi pengetahuan, kepercayaan, seni, moral, peraturan-peraturan, adat, dan sebarang keupayaan atau kebiasaan lain yang diperoleh sebagai anggota masyarakat (Tylor, 1990). Di samping itu, budaya juga merupakan identiti bersama yang mementingkan masyarakat dan unsur kolektif berbanding bersifat individu (Kuper, 1999). Bertitik tolak daripada dua definisi tersebut, wujud elemen-elemen tertentu yang dipelajari atau disesuaikan oleh manusia sehingga ia menjadi cara hidup dalam masyarakat. Bahkan, budaya diturunkan dari satu generasi kepada generasi seterusnya melalui proses-proses sosialisasi dalam masyarakat. Individu-individu dalam sesuatu masyarakat berkongsi satu set simbol yang sama berdasarkan pengalaman-pengalaman sosial mereka. Sehubungan dengan itu, definisi budaya menunjukkan bahawa terdapat budaya dominan yang dikongsi atau diterima tanpa bantahan daripada majoriti orang dalam sesuatu masyarakat. Namun begitu, secara dialektiknya, apabila wujud budaya dominan, maka muncul budaya bertentangan yang mudahnya dikenali sebagai sub-budaya. Sub- budaya wujud kerana individu-individu dalam sesuatu kelompok berkongsi nilai-nilai dan idea-idea yang bercanggah dengan masyarakat yang sedia ada. Bagi Babbie (1977), pengalaman-pengalaman orang-orang dalam sub-budaya kadang-kadang menyebabkan budaya dominan kelihatan sebagai sesuatu yang menekan dan tidak relevan. Situasi ini timbul kerana unsur-unsur budaya dominan yang mungkin tidak boleh diterima, disepakati dan dikongsi bersama oleh semua orang. Bahkan, budaya E-ISSN: 2289-1528 139
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah dominan mungkin mewakili dominasi satu kelompok terhadap kelompok yang lain. Keadaan ini mengakibatkan ketegangan budaya antara budaya dominan dan sub-budaya. Apatah lagi kerana individu-individu dalam budaya dominan memandang budaya sebagai sesuatu yang tetap dan tidak boleh berubah. Sedangkan, budaya sentiasa berubah-ubah dan akan selalu melalui perubahan. Terdapat segelintir orang yang akan mencari cara-cara baharu untuk melakukan sesuatu yang berlainan. Oleh yang demikian, meskipun budaya bergantung kepada persetujuan ramai orang, tetapi tidak semua individu akan bersetuju antara satu sama lain. Maka, hal-hal seperti itu yang boleh jadi cuba untuk disampaikan oleh individu- individu yang terlibat dengan sub-budaya seperti rave. Mereka mungkin memahami dan mentafsirkan sesuatu dengan cara berlainan yang boleh direpresentasikan melalui tingkah laku, pemikiran, simbol, komunikasi dan fesyen yang tersendiri. Perkara ini juga dapat dijejaki daripada elemen terpenting dan paling asas dalam rave iaitu muzik. Hal ini kerana muzik rave adalah berbeza berbanding muzik lain yang biasanya dimainkan dalam bentuk linear (Evans, 1992). Sedangkan muzik rave merentasi bentuk linear tersebut kerana ia mesti melalui proses pensampelan daripada material-material berlainan dan tidak dijangkakan untuk menghasilkan bunyi yang enak didengar. Bahkan, muzik rave adalah tidak jelas dan ia seolah-olah menolak untuk ditundukkan kepada satu maksud tertentu. Ia juga membangkitkan bermacam-macam emosi dan suasana. Dalam konteks ini, muzik rave dilihat seakan-akan ingin mengekspresikan hubungan manusia dan teknologi kerana ia harus bersatu dengan teknologi untuk memperoleh muzik yang lebih unik dan merangsang berbanding genre muzik yang lain. Justeru, muzik rave dianggap mengalu-alukan teknologi dan kebebasan yang ditawarkannya sepenuhnya kepada manusia. Kebolehan untuk menggunakan menyebabkan kelompok berkenaan menjadi selesa dan dapat bereksperimen dalam cara- cara yang mungkin tidak difahami oleh kebanyakan orang. Oleh yang demikian, muzik rave memang sentiasa ditampilkan dengan lebih segar, teruja dan bertenaga (The Irish Times, 2017). Malah, rave menyediakan hiburan yang bebas daripada pengawasan institusi. Budaya dominan yang mendorong penggunaan pasif (passive consumption) memiliki kaitan erat dengan sebarang bentuk institusi yang sering menghalang kebebasan ekspresi. Namun begitu, rave bersifat anjal, huru-hara dan tidak diduga. Maka, ia sudah tentu menidakkan elemen-elemen pemaksaan seperti institusi. teknologi secara Walau bagaimanapun, rave bukan semata-mata tentang muzik euforia sahaja. Rasa kekitaan terhadap komuniti telah menarik minat dan perhatian para penggemar rave. Malah, aliran itu dipandang sebagai tempat yang selamat untuk berekspresi bagi anak-anak muda yang sering dianggap enteng hanya kerana perbezaan pembawaan mereka. Mereka menjadi diri sendiri apabila berada dalam kalangan orang-orang yang mempunyai pemikiran serupa. Oleh itu, komuniti dan individu-individu yang terlibat dalam rave dipandang sebagai keluarga dan bukan orang asing kepada mereka. Bahkan, mereka seakan-akan dapat merasai eksistensi mereka sendiri. Perkara jika dibandingkan dengan pengalaman mereka apabila berhadapan dengan masyarakat budaya dominan (Duca, 2014). Sebuah artikel dalam majalah Dazed&Confused yang ditulis oleh Gavin (2014) menyatakan bahawa perkembangan masyarakat pada hari ini semakin terbatas dan perkumpulan- perkumpulan sosial pula dipantau oleh ramai pihak. Maka dengan itu, rave seolah-olah menjadi keperluan dan lebih relevan pada masa sekarang kerana ia membawa idea-idea kebebasan dan keseronokan yang jarang dijumpai di komuniti lain. ini berbeza E-ISSN: 2289-1528 140
Jurnal Komunikasi Malaysian Journal of Communication Jilid 34(1) 2018: 135-152 Orang-orang daripada pelbagai latar belakang boleh menari bersama-sama dan beramai-ramai. Oleh yang demikian, rave memang menumpukan kepada kebersamaan. Mereka mungkin cenderung mengistilahkan perkara tersebut sebagai 'scene' mereka iaitu dunia yang berorientasi kepada ekspresi, identifikasi dan alternatif kepada dunia yang sudah sedia ada (Benjamin et al., 2015). Justeru, pemikiran dan sikap rave tersebut adalah penting. Ia berasal daripada sub-budaya bawah tanah untuk individu-individu tertentu tetapi kemudian telah berkembang menjadi lebih beragam secara sosial. Weir (2000) menjelaskan bahawa budaya ini disatukan oleh satu nilai sejagat yang dikenali sebagai "PLUR" (Peace, Love, Unity, Respect). Istilah itu dikatakan merupakan ciptaan Frankie Bones, seorang deejay yang sangat berpengaruh dan disebut sebagai pengasas kepada rave masa kini. Pada tahun 1991 di New York, sewaktu menjadi deejay di sebuah pesta rave bawah tanah, beliau telah meleraikan satu pergaduhan. Frankie Bones menyebut "...If you don't start showing some peace, love and unity, I'll break your f******g faces...". Perkara ini kemudiannya menjadi heboh dan dibincangkan dalam satu kelompok berita (newsgroup) alt.rave yang selanjutnya menambah perkataan 'respect' kepada 'peace, love, unity' berkenaan. Akhirnya, ia menjadi singkatan "PLUR" yang diguna pakai sehingga hari ini (Abramson, 2015). Oleh itu, selain mendukung kedamaian, perpaduan dan sikap hormat-menghormati, dapat dilihat bahawa "PLUR" juga menolak sikap mementingkan diri dan kebendaan. Di samping itu, rave memiliki fesyen dan cara berpakaian yang tersendiri. Raver biasanya memakai pakaian yang gedoboh (baggy), nipis dan ringan, serta aksesori-aksesori yang bergemerlapan dan berkilau-kilau (Haas, 2005). Mengikut sejarah, fesyen rave di Amerika Syarikat bermula dengan meniru gaya rave di Britain. Ia juga adalah berlainan mengikut minat dan tempat tertentu. Contohnya, kelompok raver di San Francisco yang lebih menggemari fesyen hipi (hippie) dan psikedelik, sementara mereka yang berada di bahagian pantai timur pula cenderung kepada gaya hip-hop. Ia semakin berkembang dan kelompok raver juga mengambil inspirasi daripada masa kanak-kanak mereka untuk membuat fesyen rave. Antaranya ialah kemeja-T dengan gambar watak kartun, aksesori patung mainan (stuffed toys), gelang manik dan lain-lain (Harrison, 2002). Warna-warna neon dan elemen kandi juga cukup popular dalam kalangan mereka. Kandi ialah gelang manik yang biasanya menjadi pertukaran di acara-acara rave. Ia boleh dipadankan pada pakaian, topi, topeng dan sebagainya. Kandi dikatakan mempunyai mesej yang kuat kerana ia hanya akan diberikan kepada orang lain jika individu tersebut merasa cocok bersama dengannya. Malah, apabila kandi dihulurkan daripada satu individu ke individu lain, 4 gerak isyarat dilakukan sebagai lambang "PLUR". Raver yang lebih lama juga cuma akan bertukar kandi yang dihasilkannya sendiri. Dengan cara ini, pertukaran kandi adalah sangat peribadi (Lorenz, 2014). Oleh yang demikian, mereka dikatakan berpakaian sedemikian sebagai cara yang paling mudah untuk mengenali antara satu sama lain dan ia seolah-olah untuk menyatakan bentuk kemudaan (youthfulness). Lebih-lebih lagi, intisari rave adalah kerana keinginan untuk menjadi berbeza, mengungkapkan ekspresi dan kehendak untuk lari daripada kenyataan. Bagi Myer (2011), terdapat tiga jenis raver yang boleh dikesan melalui cara berpakaian iaitu (1) Candyraver yang memakai kandi, beg galas dengan aksesori patung mainan, topi fuzzy dan pakaian berwarna terang yang mempamerkan memorabilia kanak- kanak, (2) Cybergoth yang menyerupai goth dengan gabungan pakaian serba gelap, dandanan yang dramatik dan elemen neon. Mereka juga lebih suka mendengar genre EDM yang lebih gelap, dan (3) E-Tard yang menggunakan puting bayi (pacifier) sebagai aksesori. E-ISSN: 2289-1528 141
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah Golongan ini dikatakan telah memberikan reputasi yang buruk terhadap rave kerana penglibatan mereka dalam dadah. RAVER LAWAN HIPSTER: EKSPRESI REMAJA KUALA LUMPUR Di Kuala Lumpur, sebahagian remaja raver dan hipster selalu berkumpul di kawasan taman terbuka yang terletak di tengah-tengah KLCC. Taman ini pernah disebut oleh Mahathir Mohammad dalam buku "KLCC Park: A Unique Work of Art" (1998) sebagai "People's Park". Bagi kelompok raver, mereka biasanya berada di tempat tersebut pada setiap hujung minggu bermula jam empat petang sehingga tengah malam untuk berkumpul-kumpul dan menari-nari rave. Terdapat segelintir raver yang datang setiap minggu, khususnya hari Sabtu, dan ada juga yang datang setiap dua minggu sekali. Mereka sering membawa radio atau pembesar suara (speaker) yang berharga hanya sekitar RM30-RM40 ke taman tersebut untuk memasang lagu-lagu bagi mengiringi mereka semasa menari rave. METODOLOGI DAN PERSAMPELAN Dalam kajian ini, penulis telah memilih enam orang responden melalui kerja lapangan dan pemerhatian yang dijalankan di Taman KLCC setiap hujung minggu sepanjang bulan Julai 2016, yakni ketika isu pergaduhan antara raver dan hipster sedang hangat diperkatakan. Sebagaimana dengan lingkungan umur majoriti kelompok raver yang kelihatan berada di taman tersebut, responden yang dipilih juga adalah berusia antara 14-18 tahun yang masih berstatus pelajar atau lepasan sekolah menengah. Namun, responden-responden ini menyatakan bahawa ada juga raver yang semuda 9 tahun iaitu masih di bangku sekolah rendah. Responden-responden berkenaan ialah Rafik, Alang, Afiq, Daniel, Adam dan Irfan. Mereka ialah sebahagian daripada kebanyakan raver di situ yang merupakan kaum Melayu dan lelaki. latar belakang keluarga yang berpendapatan sederhana dan rendah. Mereka tinggal di kawasan perumahan kos sederhana dan rendah seperti pangsapuri dan PPR (Program Perumahan Rakyat) di beberapa tempat seperti di Semarak, Wangsa Maju dan Ampang. Dalam hal ini, kawasan rumah sederhana dan murah memang tidak asing dengan kaum Melayu oleh kerana ketidakmampuan mereka untuk memiliki rumah yang lebih mahal, dan sebagai golongan berpendapatan rendah di bandar mahupun pinggir bandar (Junaidi, Rosmadi & Amer, 2014). Justeru, latar belakang ekonomi seperti ini yang mungkin menjadi salah satu faktor perselisihan mereka dengan kelompok hipster. Para responden juga daripada HASIL DAPATAN KAJIAN Mengikut semua responden tersebut, mereka tidak berpuas hati dihina oleh kelompok hipster dengan bermacam-macam gelaran seperti 'sotong Malaya', 'sampah masyarakat', 'miskin' dan sebagainya. Hal ini mungkin kerana cara tarian rave mereka yang seakan-akan mengikut pergerakan sotong dan kerana pakaian mereka yang tidak kelas tinggi (high class). Oleh sebab itulah raver juga tidak bersetuju dengan hipster yang dilihat berlagak kaya dan meniru Barat padahal kedua-dua kelompok itu sama-sama bukan datang daripada golongan berada dan juga ialah orang Melayu. Menurut Irfan, mereka pelik dengan minat hipster yang selalu menggayakan aksi seperti sedang menyembah sesuatu ketika sedang mengambil gambar. Rafik pula membandingkan bahawa hipster membeli sepasang selipar yang berharga lebih daripada RM100 tetapi raver boleh mendapatkan satu atau dua helai seluar dengan wang sebanyak itu. E-ISSN: 2289-1528 142
Jurnal Komunikasi Malaysian Journal of Communication Jilid 34(1) 2018: 135-152 Responden-responden itu juga menjelaskan perbezaan antara raver dan hipster melalui cara berpakaian. Fesyen sebegini juga dianggap sebagai satu simbol dalam komunikasi. Raver misalnya mengenakan fesyen seperti 'baju M', 'baju padi', 'Momotaro', 'seluar ikan Koi' dan 'seluar naga'. Di sini, 'baju M' merujuk kepada pakaian dan seluar yang mempunyai corak bentuk 'M', 'baju padi' dan 'Momotaro' masing-masing ialah baju berjenama Fred Perry dan Momotaro, serta 'seluar ikan Koi' dan 'seluar naga' pula ialah seluar yang memiliki gambar ikan Koi dan naga. 'M' sebenarnya merupakan simbol kepada burung camar yang terdapat pada pakaian yang dikeluarkan oleh syarikat pakaian berjenama Evisu dari Jepun. Ia diasaskan pada tahun 1991 oleh Hidehiko Yamane. Mengikut ialah nama dewa kekayaan yang sering digambarkan sejarahnya, Evisu atau Ebisu memegang alat pancing dan seekor ikan. Sedangkan, pada masa sama, hipster pula lebih menggemari pakaian berwarna hitam putih dan memakai kasut berjenama Adidas (khususnya stail 'Superstar'). Menurut Alang, pakaian mereka boleh didapati dengan mudah di Jalan Tuanku Abdul Rahman (TAR) dan pasar malam seperti di Danau Kota, tetapi hipster pula suka mengunjungi kompleks membeli-belah yang berkelas tinggi seperti Avenue K. Perkara ini yang boleh impress' yakni fesyen sebagai elemen penting yang diistilahkan sebagai 'dress to menonjolkan identiti individu dan perbezaan kumpulan, serta membina dan membawa mesej. Ia berperanan sebagai konsep yang dikonstrukkan secara sosial yakni bergaya dan 'cool'. Justeru, selain ekspresi diri, fesyen bertindak sebagai identifikasi dan perbezaan sosial (Jaimangal-Jones et al., 2015). Dalam pada itu, pengamatan langsung penulis juga mendapati bahawa kelompok raver yang berada di taman itu cenderung untuk menghisap 'rokok murah' seperti rokok jenama John, sementara kelompok hipster pula menggunakan 'rokok mahal' yang berjenama Dunhill. 'Rokok murah' merupakan rokok seludup adalah jauh lebih murah berbanding 'rokok mahal' yang mempunyai cukai. Harga rokok berjenama John biasanya dijual dibawah RM7, manakala rokok Dunhill berharga RM17. Bahkan, Adam mengatakan terdapat kelompok hipster yang menggunakan rokok elektronik I-Cig yang boleh mencecah harga sekitar RM70-RM80. Di samping itu, para responden menjelaskan bahawa sebuah mesej di laman sembang sosial WeChat bahawa seorang remaja raver bernama Uchu dipukul oleh hipster sebagai maklumat benar. Uchu dianggap sebagai 'kepala gila' oleh kelompok raver berkenaan. Slanga tersebut digunakan oleh mereka untuk menggambarkan seseorang yang telah berkecimpung lebih lama, lebih terkenal atau lebih hebat dalam tarian rave mereka. Mereka mengatakan bahawa Uchu dipukul sehingga berdarah tanpa sebarang sebab oleh kelompok hipster. Namun begitu, tidak terjadi pergaduhan untuk membalas dendam sepertimana yang dijadualkan dalam mesej yang telah ditularkan di laman sosial kerana mereka tidak suka terlibat dalam pergaduhan secara fizikal. Mereka hanya ingin mengetahui sebab-sebab rakan mereka dipukul. Walau bagaimanapun, pemerhatian penulis telah menunjukkan bahawa kehadiran pihak berkuasa di sekitar Taman KLCC mungkin menyebabkan mereka berhati-hati atau takut. Rafik juga menambah bahawa kelompok mereka memang menggunakan laman sembang sosial seperti WeChat untuk berkomunikasi antara satu sama lain. Dia sendiri telah menyertai 37 kumpulan dalam WeChat yang semuanya berkaitan dengan rave. Malah, kebanyakan mereka belajar tarian rave daripada laman tersebut. Kebanyakan responden menerangkan bahawa penglibatan mereka dalam rave adalah semata-mata untuk hiburan. Mereka memilih Taman KLCC sebagai tempat untuk E-ISSN: 2289-1528 143
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah berkumpul-kumpul kerana ia adalah tempat terbuka dan lebih mudah untuk diakses. Namun, tidak dapat dinafikan bahawa mereka berniat hendak memperkenalkan dan mengangkat nama rave di tempat tersebut. Apalagi kerana wujud tanggapan-tanggapan orang ramai, khususnya di media sosial, yang memandang raver sebagai memalukan dan terbabit dengan budaya negatif. Maka, jika masyarakat betul-betul ingin memahami para raver, mereka tahu bahawa remaja-remaja itu boleh ditemui dengan mudah di Taman KLCC. Adam mengatakan "...Kalau mereka nak tahu tentang raver, mereka boleh datang sini. Lebih baik lihat sendiri daripada keji kami macam ini. Kami pun manusia juga...". Responden- responden berkenaan juga menyatakan bahawa terdapat individu-individu dalam kalangan mereka yang baik dan tahu untuk menghormati orang lain. Mereka senang untuk berbual dengan sesiapa sahaja tentang minat rave mereka. Meskipun jumlah raver yang berada di tempat itu adalah ramai, iaitu sekitar 200-300 orang, tetapi mereka saling mengenali antara satu sama lain. Hal ini menunjukkan rasa kebersamaan dalam kalangan mereka adalah sangat baik. Justeru, mereka menyanggah tuduhan-tuduhan yang mengaitkan raver dengan dadah dan seks rambang. Malah, mereka memiliki hubungan yang baik dengan pihak keselamatan di Taman KLCC. Mereka tidak mempunyai sebarang tujuan buruk ketika mereka berkumpul, sama sebagaimana orang-orang lain yang berada di sana untuk beristirahat. Pengamatan penulis juga menunjukkan yang menjelang waktu malam, remaja raver di kawasan itu diminta untuk beredar secara baik. Bahkan, kelihatan terdapat beberapa orang remaja raver yang bersalam-salam dengan pihak keselamatan. Walau bagaimanapun, Adam sekali lagi menjelaskan bahawa ada kalanya pihak keselamatan telah melayani mereka dengan tidak mesra. Raver pernah dihalau dengan kasar, tetapi kelompok hipster tidak diusir padahal mereka juga sama-sama berada melepak di situ. Selain itu, para responden berkenaan juga memaklumkan bahawa mereka ada mengetahui sedikit sebanyak tentang sejarah rave. Namun demikian, rave yang diamalkan oleh mereka sekarang adalah lebih bertumpu kepada konteks tempatan, telah berkembang dan mungkin sudah berbeza berbanding rave yang dari Barat. Hal ini dapat dilihat melalui lain-lain. Mereka cara tarian, rentak, pemilihan membandingkan rave yang didapati di kelab-kelab sebagai tarian yang relaks dan perlahan, manakala tarian rave mereka adalah lebih laju. Istilah yang biasa digunakan oleh remaja raver tersebut untuk merujuk kepada aktiviti menari adalah 'joget'. Lagu-lagu yang dimainkan oleh mereka pula adalah lagu-lagu yang popular dalam muzik rave tempatan. Rafik mengakui bahawa dia pernah menghadiri sebuah parti rave berbayar yang diadakan di Kemensah. Namun, yuran kemasukan RM20 dianggap baginya masih mahal. Oleh yang demikian, kelompok mereka lebih senang dan selesa untuk berkumpul di tempat terbuka dan percuma seperti di Taman KLCC berbanding membayar sejumlah wang untuk memasuki mana-mana kelab atau parti. Contoh lagu-lagu kegemaran dan biasa dimainkan semasa mereka menari adalah 'Feng Tau', 'Mak Kau Hijau', 'Kentang', 'Kangkung' dan sebagainya yang boleh diperoleh dengan mudah di laman SoundCloud. 'Feng Tau' adalah istilah dalam Bahasa Hokkien yang bermaksud menggoyangkan kepala. Penggunaan ayat 'Mak Kau Hijau' pula menjadi popular setelah sebuah video pergaduhan dua orang kanak-kanak menjadi tular di laman-laman sosial. Salah seorang daripada mereka telah menyebut "...Mak kau hijau...'. lagu iringan, tempat menari dan Kebanyakkan lagu-lagu berkenaan adalah gabungan 'mash-up' daripada lagu-lagu lain sambil menyelitkan suara daripada orang-orang yang dipilih oleh mereka kerana ia sesuatu yang lucu atau sensasi. Contohnya, lagu 'Kangkung' yang mengandungi suara Perdana Menteri Najib Razak yang menyebut "...Kalau harga sayur-sayuran naik, sawi naik, E-ISSN: 2289-1528 144
Jurnal Komunikasi Malaysian Journal of Communication Jilid 34(1) 2018: 135-152 kangkung naik, ada masa dia naik, ada masa dia turun, hari ni dalam suratkhabar saya baca, ada yang dah turun, kangkung dulu naik, sekarang dah turun..." dan 'Mak Kau Hijau' yang mengandungi suara "...Mak kau hijau, bapa kau hitam...". Ia berbeza dengan rave di negara-negara Barat yang lagunya kurang mempunyai lirik vokal, kebanyakan menekankan alunan muzik rancak semata-mata, dan mempunyai keeksklusifan apabila harus mengunjungi kelab dan pesta tertentu untuk berhibur atau menari. Dalam pada itu, para responden memaklumkan bahawa selain raver dan hipster, terdapat satu lagi kelompok yang sering berada di Taman KLCC. Kelompok tersebut dipanggil sebagai Jordan kerana mereka sering memakai pakaian jersi bola keranjang. Ia boleh jadi juga merujuk kepada Michael Jordan, seorang pemain bola keranjang yang berasal dari Brooklyn, Amerika Syarikat. Beliau menjadi terkenal kerana kejayaannya dahulu yang pernah enam kali menjuarai NBA (National Basketball Association). Kelompok Jordan ini condong kepada genre rap dan beatbox yang merupakan satu bentuk genderang vokal (vocal percussion) yang melibatkan seni menghasilkan rentak dram, bunyi muzik, irama dan sebagainya menggunakan mulut, bibir, lidah dan suara seseorang. Selain itu, Adam dan Irfan menceritakan bahawa mereka tidak mempunyai masalah dengan pengunjung-pengunjung taman yang datang daripada sub-budaya lain seperti punk dan skinhead. Malah, kedua-dua responden itu mencadangkan kepada penulis agar menonton video 'The Rejection' untuk mengetahui lebih lanjut tentang punk. Video itu ialah dokumentari arahan Pekin Ibrahim yang menceritakan tentang beberapa individu punk yang menjadi gelandangan. Dokumentari ini menjadi perbualan hangat dalam kalangan punk di Malaysia kerana ia tidak memaparkan sisi punk yang sebenarnya. Malah, filem 'Ophelia' arahan Pekin Ibrahim sebelum ini juga mendapat kritikan. Ia mengisahkan tentang budaya skinhead. Kedua-duanya dikatakan telah mendapat kritikan kerana hubungannya dengan Nazi. Adam dan Irfan juga menyebut bahawa black metal adalah lebih berbahaya antara semua sub-budaya kerana golongan itu meminum darah kambing sebagaimana yang dipaparkan dalam media arus perdana. Perkara ini menandakan bahawa remaja-remaja raver itu juga berserah kepada media arus perdana untuk mendapatkan maklumat. Sedangkan, dalam ranah sub-budaya, media arus perdana biasanya menjadi musuh kerana maklumat yang disebarkan adalah tidak tepat. Keadaan ini menunjukkan bahawa kelompok raver tersebut tidaklah menolak kepada keakuran, kebiasaan dan kepatuhan sebagaimana yang sering dimanifestasikan dalam sub-budaya. Malah, beberapa orang responden itu mengaku bahawa mereka akan keluar rumah hanya apabila memperoleh kebenaran daripada ibu bapa dan mereka juga tidak melupakan ibadah solat. STRATIFIKASI SOSIAL REMAJA RAVER DAN HIPSTER DI KUALA LUMPUR Dalam sejarah budaya yang berasaskan remaja dan anak muda, mereka sering digambarkan sebagai memberontak, menolak norma-norma umum, dan melakukan sesuatu yang tidak resam di mata masyarakat. Pernyataan ini tidak semestinya mewakili semua remaja dan anak muda kerana terdapat juga segelintir mereka yang akur kepada tekanan keluarga, orang-orang lain dan persekitaran. Tetapi, kemunculan segolongan remaja dan anak muda yang berani mendedahkan identiti atau perbezaan mereka melalui pilihan muzik dan fesyen yang tersendiri memberikan gambaran tentang perihal satu-satu sub-budaya seperti punk, skinhead dan goth. Ia dapat dianggap sebagai respons mereka terhadap perubahan kondisi sosial. Malah, mereka mungkin memandang orang-orang lain sebagai kaku, tetapi tidak dalam kalangan mereka yang dilihat lebih selesa untuk disertai. Justeru, tidak hairan jika E-ISSN: 2289-1528 145
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah sub-budaya rave boleh menyebar di mana-mana termasuk Malaysia. Apatah lagi kerana rave juga mempunyai identiti, minat, kecenderungan, muzik dan fesyen yang tersendiri. Walau bagaimanapun, terdapat perbezaan antara rave pada awal kemunculannya dan di tempat-tempat lain berbanding rave di Malaysia sekarang. Malah, meskipun terdapat penggemar-penggemar rave di Malaysia yang mengunjungi kelab, parti atau pesta eksklusif, namun terdapat sebahagian remaja yang membawa rave ke ruang awam dan boleh disifatkan sebagai 'jalanan'. Situasi ini dapat dilihat melalui ekspresi remaja raver di Kuala Lumpur yang telah dibincangkan. Padahal, secara sejarahnya rave bermula sebagai gerakan bawah tanah apabila sekumpulan individu berkumpul beramai-ramai untuk menari tanpa diketahui oleh orang lain. Keadaan ini menggambarkan rave itu sendiri seolah-olah mengalami perpecahan, daripada bawah tanah menjadi arus perdana, kemudian memisahkan para pengikutnya menjadi dua kumpulan yang bercanggah; satu kumpulan pengikut menyukai acara rave di kelab-kelab dan pesta-pesta, sementara satu lagi kumpulan pengikut yang lebih menikmati muzik tarian elektronik tersebut di ruang terbuka. Tarian dan muzik yang tidak dibenarkan di khalayak ramai, sering dibatasi sebagai aktiviti yang tidak selamat dan merupakan satu gangguan awam. Namun, ia sebenarnya satu peluang untuk mencipta ruang baharu sama ada pelakunya menyedari atau tidak bahawa ia dapat dilihat sebagai satu bentuk komponen politik. Oleh sebab itulah mungkin tarian di ruang terbuka ini tidak digemari oleh beberapa pihak (Bird, 2016). Hal ini dapat dilihat dalam The Rakyat Post (2015) yang melaporkan pandangan salah seorang pengguna media sosial ekoran pembatalan konsert 'Thirst: We are all Stardust 2015' yakni "...We need to get back like what UK did those days, during their early rave scene, go underground to secret locations, when Electronic Dance Music (EDM) goes mainstream this is what happens...". Dalam konteks ini, di Kuala Lumpur, terdapat dua aspek yang harus diteliti, iaitu pilihan muzik sebagai hiburan, dan pilihan pengguna ketika melakukan pembelian (consumption). Mereka menolak beberapa amalan-amalan dalam kebiasaan rave yang tidak sesuai dengan diri dan keupayaan mereka. Justeru, ia boleh disandarkan kepada latar belakang para pengikut itu, sebagaimana yang dilihat melalui kelompok remaja raver di Kuala Lumpur yang rata-rata berasal daripada keluarga sederhana. Perbezaan ini juga dilihat melalui lagu-lagu yang mengiringi tarian mereka. Ia mengandungi suara-suara tertentu, yang bersifatkan parodi, tetapi tidak dalam lagu-lagu rave di peringkat global yang jarang sekali menggunakan lirik vokal. Walaupun begitu, ia masih belum boleh dipastikan sama ada mereka menggunakan suara-suara berkenaan seperti dalam lagu 'Kangkung' sebagai kritikan sosial atau hanya kerana ia sesuatu yang tular di laman-laman sosial. Mereka juga tidak mengenakan fesyen sebagaimana raver yang dinyatakan dalam kajian-kajian sebelum ini. Sebaliknya, remaja raver di Kuala Lumpur memakai pakaian berbeza seperti 'baju M', 'baju padi', 'Momotaro', 'seluar ikan Koi' dan 'seluar naga'. Ia secara langsung memaparkan bahawa mereka mungkin mahu membezakan diri mereka daripada masyarakat termasuk sub-budaya yang sama dan sub-budaya lain. Latar belakang ekonomi sudah tentu tidak memungkinkan mereka untuk menghadiri acara-acara eksklusif yang berbayar. Faktor umur dan belum bekerja juga menjadi sebab-sebab mereka tidak berminat dengan mana-mana kelab dan pesta. Justeru, mereka lebih selesa untuk berada di Taman KLCC kerana ia terbuka kepada semua orang dan tidak perlu mengeluarkan kos. Mereka masih boleh menari meskipun tanpa deejay kerana peranan tersebut diambil alih oleh rakan-rakan yang dipertanggungjawabkan untuk memasang lagu pada pembesar suara. Sedangkan rave di sebarang kelab dan pesta memang mementingkan deejay. Maka dengan itu, remaja-remaja raver di Kuala Lumpur memilih Taman KLCC sebagai tempat yang tepat E-ISSN: 2289-1528 146
Jurnal Komunikasi Malaysian Journal of Communication Jilid 34(1) 2018: 135-152 untuk mereka mengungkapkan kebebasan dan keseronokan dengan cara tersendiri. Tidak ada sempadan antara mereka dan setiap orang boleh menyatakan ekspresi atau menari sebebasnya. Perselisihan antara remaja raver dan hipster di Kuala Lumpur memberikan gambaran bahawa kedua-duanya bukan sekadar perbezaan minat dalam muzik dan fesyen. Ia adalah satu petunjuk kepada stratifikasi sosial kerana hipster berpenampilan kaya dengan fesyen mahal, eksklusif dan berlagak kelas tinggi (high class), tetapi raver pula tidak dapat menerima kelakuan itu. Pengamatan juga menunjukkan bahawa kelompok hipster sulit untuk didekati namun tidak bagi raver yang lebih mesra dan mudah untuk diajak berbual. Bahkan, penulis cuba untuk menemu bual beberapa orang daripada kelompok hipster tetapi mereka tidak ingin mengaku diri mereka sebagai hipster. Di samping itu, kedua-dua kelompok seakan-akan mempunyai wilayah (territory) mereka sendiri di Taman KLCC. Kebanyakan remaja raver berkenaan dilihat berkumpul berhampiran dengan pintu masuk pusat membeli-belah Suria KLCC atau sekitar taman, sementara hipster pula berada di tepi bangunan tersebut. Adam mengatakan bahawa mereka dipandang sinis oleh hipster ketika mereka menari di situ. Dia juga menerangkan bahawa cemuhan-cemuhan seperti ayat "...Ala, pakai seluar yang dilipat kerana terlalu panjang, takkan tak mampu nak 'alter'..." adalah sesuatu yang sudah biasa dilemparkan kepada mereka. Namun demikian, gelaran hipster juga sebenarnya sudah menjadi konotasi mengejek. Tolstad (2006) menyatakan bahawa istilah hipster pada asalnya dikaitkan dengan penggemar muzik jaz (jazz) pada sekitar tahun 1940-an dan 1950-an untuk mewakili generasi rendah (Beat Generation). Ia ialah kumpulan seniman sama ada penulis novel atau pemuisi di Amerika Syarikat yang muncul untuk menentang keakuran dalam banyak aspek khususnya bidang seni dan kebudayaan. Mereka menghujahkan bahawa mereka telah memperoleh pendidikan daripada orang-orang yang selalu disisihkan dalam masyarakat. Menurut Ginsberg dalam Raskin (2004), "...We got the bottom-up vision of society...We saw wealth and power from the point of view of down-and-out people on the street. That's what the Beat Generation was about-being down-and-out, and having a sense of beatitude, too...". Akan tetapi, penggunaan istilah itu makin lama makin merosot. Ia pada awalnya untuk menggambarkan orang-orang yang 'cool' namun hari ini ia digunakan untuk merujuk kepada orang-orang yang ingin berlagak 'cool' atau dalam kata lain 'poseur' dan 'wannabe'. Dalam konteks perselisihan antara remaja raver dan hipster di Kuala Lumpur tersebut, ia menunjukkan bahawa kepanikan moral cenderung terjadi dalam masyarakat apabila ada segolongan remaja yang dilihat lebih menonjol dalam ekspresi mereka. Remaja raver lebih banyak dicela atau ditertawakan berbanding hipster kerana mereka menari satu jenis tarian yang dianggap pelik sehingga dikutuk sebagai 'sotong'. Hipster pula tidak mempunyai tarian khusus atau tidak terlalu mendedahkan diri kerana mereka hanya memaparkan fesyen. Maka, hipster lebih banyak dikaitkan dengan cara berpakaian, sementara raver pula seolah-olah terbeban dengan tarian mereka. Hal ini mengingatkan kepada sub-budaya lain seperti punk, skinhead dan hip-hop yang menggusarkan masyarakat juga kerana tarian-tarian mereka seperti moshing, pogo dan breakdance. Sedangkan, tarian seperti itu mungkin merupakan cara simbolik untuk mencabar hierarki sosial dan sindiran sinis kepada golongan elit (Bird, 2016; Tepper, 2009). Cohen (2002) menjelaskan bahawa kepanikan moral terjadi apabila wujud kondisi- kondisi yang ditafsirkan sebagai ancaman terhadap kepentingan dan nilai-nilai masyarakat. Oleh itu, tidak hairan jika sesuatu tarian dianggap menandakan kejatuhan moral kerana ia E-ISSN: 2289-1528 147
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah juga dipandang sebagai terlalu menimbulkan persoalan mengapa sesetengah orang dewasa mengemukakan pandangan negatif tentang raver padahal sebelum ini mereka pernah terlibat dalam sesuatu sub- budaya sewaktu masa remaja mereka. Mereka sepatutnya lebih memahami dan menyedari bahawa setiap remaja atau anak muda pasti ingin mengeluarkan ekspresi mereka dalam pelbagai cara. Perkara yang membezakan adalah peredaran masa dan generasi. Menurut Abu, seorang pengawal keselamatan yang bertugas di Taman KLCC, dia mengatakan dengan ringkas "...Biasalah. Remaja...". Oleh itu, melabel anak muda dengan cara negatif inilah yang dibincangkan oleh Tuukka Toivonen dan Yuki Imoto (2013) yang melihat wujud keperluan untuk mengkonstrukkan mereka dengan positif berdasarkan kedudukan remaja tersebut sebagai kelompok yang selalu disenyapkan. Hal ini kerana remaja ialah masa yang dinamik dan kompleks. liar, memberontak dan tidak beradab. Situasi Justeru, seperti yang diterangkan dalam awal kajian ini, sesuatu budaya tidak terlepas daripada mengalami perubahan. Ia sepatutnya bukan sesuatu yang menghairankan untuk mengetahui terdapat pelbagai sub-budaya yang boleh muncul kerana masyarakat telah terpisah-pisah mengikut susun lapis dan stratifikasi sosial. Maka, ia adalah sesuatu yang sudah harus dijangkakan. KESIMPULAN Rave telah berkembang dan mengalami perubahan dari masa ke masa dan bergantung kepada konteks negara-negara tertentu. Remaja-remaja di Malaysia juga tidak terkecuali mendapat pengaruh daripada budaya rave. Perkara ini boleh menjadi hujah balas kepada kritikan Gore (1997) bahawa budaya rave sudah mati dan dibunuh kerana kepentingan keuntungan. Sedangkan amalan-amalan remaja raver di Kuala Lumpur telah memberikan bayangan bahawa rave seakan-akan berevolusi dalam satu bentuk baharu yang berlainan dengan asal usul budaya rave sebelum ini. Di satu sisi, rave menjadi global, dan di sisi yang lain, rave seolah-olah disesuaikan mengikut konteks tempatan bergantung kepada kondisi sosial dan ekonomi yang berkenaan. Jenis muzik juga ialah simbol ekspresi yang telah membina identiti sosial seseorang remaja. Perkara seperti inilah yang harus diteliti dengan lebih lanjut dalam kajian-kajian lain, terutama melihat bagaimana media arus perdana berperanan dalam membentuk pandangan-pandangan masyarakat terhadap sub-budaya yang kurang diketahui sebelum ini seperti rave sehingga pengikut-pengikutnya mengambil ruang atau jalan tengah untuk mereka meneroka dan bereksperimen dengan identiti alternatif. Apatah lagi dengan lokasi Taman KLCC yang dilihat terbuka untuk umum dan bagi sesiapa sahaja. Malah, latar belakang mereka boleh menjadi sebab-sebab mengapa mereka memilih cara demikian. Hal ini juga ada kaitannya dengan bagaimana remaja raver di Kuala Lumpur berkenaan ingin melontarkan ekspresi mereka dengan pelbagai cara seperti fesyen dan tarian tersendiri sebagai seakan-akan penentangan kepada kelompok lain iaitu hipster yang dianggap oleh mereka sebagai berkelas tinggi dan hanya berlagak kaya. Percanggahan ini juga seolah-olah menggambarkan wujud stratifikasi sosial dalam kalangan remaja di Kuala Lumpur sehingga ada sekelompok yang berlatar belakang sederhana dan rendah memilih untuk menjadi raver, dan sebaliknya pula untuk hipster. Tidak dapat dinafikan bahawa ekonomi juga memainkan peranan dalam bagaimana individu-individu ini ingin berekspresi. Sosioekonomi ialah aspek penting yang dapat membezakan antara kedua-dua raver dan hipster tersebut. Hal ini kerana mungkin terdapat kelebihan atau keistimewaan (privilege) pada sebahagian remaja lain seperti hipster, tetapi tidak bagi raver. Malah, modenisasi dan kehidupan urban menjadi faktor penting kepada stratifikasi tersebut. E-ISSN: 2289-1528 ini 148
Jurnal Komunikasi Malaysian Journal of Communication Jilid 34(1) 2018: 135-152 Kesimpulannya, remaja-remaja raver di Kuala Lumpur hanya ingin melakukan ekspresi dengan cara-cara yang lebih serasi dengan diri dan keupayaan mereka. BIODATA Sharifah Nursyahidah Syed Annuar ialah pensyarah di Program Sains Politik, Fakulti Sains Sosial Email: shnursyahidah@ukm.edu.my Muhammad Febriansyah ialah Felo Pelawat di Institut of Asia Pacific Studies (IAPS), The University of Nottingham Malaysia Campus. Email: dan Kemanusiaan, Universiti Kebangsaan Malaysia. E-ISSN: 2289-1528 149
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah RUJUKAN Abramson, A. (2015). Rave culture: Hugs, drugs, or both? A study of modern rave subculture (Master thesis, Temple University, Philadelphia). Anderson, T. L., & Kavanaugh, P. R. (2007). A rave review: Conceptual interests and analytical shifts in research on rave culture. Sociology Compass, 1(2), 499-519. Arican, T. (2003). Metropolis, techno-culture, digitilized musical genres and clubbing in Turkey (Master thesis, Middle East Technical University, Ankara). Azmyl Md Yusof. (2010). Facing the music: Music subcultures and "morality" in Malaysia. In Y. S. Guan (Ed.), Media, culture and society in Malaysia (pp. 179-196). London: Routledge. Babbie, E. R. (1977). Sociology: An introduction (2nd ed.). California: Wadsworth Publishing Company. Bainbridge, L. (2014). Acid house and the dawn of a rave new world. Retrieved from world Banerjee, S. (2014). Transforming youth leisure in late modernity: Consequence of ravers. International Journal of Humanities & Social Science Studies, 1(3), 212-215. BBC News. 2017. The phone message that started the Castlemorton Common rave. Retrieved Woo, B., Rennie, J., & Poyntz, S. R. (2015). Scene thinking. Cultural Studies, 29(3), 285-297. Bird, S. (2016). Dancing in the streets: Political action and resistance in Melbourne. Journal from of Musicological Research, 35(2), 128-141. Cohen, S. (2002). Folk devils and moral panics: The creation of the Mods and Rockers (3rd ed.). New York: Routledge. Conner, C. T. (2016). Electronic dance music: From deviant subculture to culture industry (Doctoral thesis, University of Nevada, Las Vegas). Cosgrove, S. (1989). Acid enterprise. New statesman and society. Duca, L. (2014). The truth about EDM culture beyond all those drug use statistics. Retrieved from EDM Music Junkies. EDM History. Retrieved from Evans, H. (1992). Out of sight, out of mind: An analysis of rave culture. London: Wimbledon School of Art. Gadir, T. (2016). Resistance or reiteration? Rethinking gender in DJ cultures. Contemporary Music Review, 35(1), 115-129. Gavin, F. (2014). How rave is influencing a new generation of artists Retrieved from Gore, G. (1997). The beat goes on: Trance, dance and tribalism in rave culture. In Thomas, H. (Ed.), Dance in the City (pp. 50-67). New York: St Martin's Press. Goulding, C., Shankar, A., & Elliot, R. (2001). Dance clubs, rave, and the consumer experience: An exploratory study of a subcultural phenomenon. European Advances in Consumer Research, 5, 203-208. Haas, C. (2005). Owner and promoter liability in "club drug" initiatives. Ohio State Journal, 66(3), 511-568. Harrison, S. G. (2002). Light and sound underground: A study of rave culture (Fellow thesis, Texas A & M University, Texas). E-ISSN: 2289-1528 150
Jurnal Komunikasi Malaysian Journal of Communication Jilid 34(1) 2018: 135-152 Hutson, S. R. (2000). The rave: Spritual healing Anthropological Quarterly, 73(1), 35-49. in modern western subcultures. Jaimangal-Jones, D., Pritchard, A., & Morgan, N. (2015). Exploring dress, identity and performance in contemporary dance music culture. Leisure Studies, 34(5), 603-620. John, R. L. H. (2015). UK rave culture and Thatcherite hegemony, 1988-94. Cultural History, 4 (2), 162-186. Junaidi Awang Besar, Rosmadi Fauzi, & Amer Saifude Ghazali. (2014). Pembangunan Program Perumahan Rakyat (PPR): Impak geopolitik di Wilayah Persekutuan Kuala Lumpur dalam Pilihan Raya Umum 2004, 2008 dan 2013. e-BANGI, 9(1), 001-023. Kahn-Egan, C. (1998). Degeneration X: The artifacts and lexicon of the rave subculture. Studies in Popular Culture, 20(3), 33-44. Kavanaugh, P. R., & Anderson T. L. (2016). Solidarity and drug use in the electronic dance music scene. The Sociological Quarterly, 49(1), 181-209. Kuper, A. (1999). Culture: The anthropologists' account. Cambridge: Harvard University Press. Lorenz, N. (2014). The power of PLUR: EDMC as a reflection of a new generation (Undergraduate thesis, California Polytechnic State University, California). Lyttle, T., & Montagne, M. (1992). Drugs, music, and ideology: A social pharmacological interpretation of the Acid House Movement. The International Journal of the Addictions, 27(10), 1159-1177. Myer, M. (2011). Electronic dance music and culture in the Pacific Northwest (Thesis, Linfield College, Oregon). Nehring, N. (2007). Everyone's just given up and just wants to go dancing: From punk to rave in the Thatcher era. Popular Music and Society, 30(1), 1-18. Ott, B. L. (2003). Mixed messages: Resistance and reappropriation in rave culture. Western Journal of Communications, 67(3), 249-270. Public Affairs Department KLCC (Holdings) Bhd. (1998). KLCC park: A unique work of art. Kuala Lumpur. Raskin, J. (2004). American scream: Allen Ginsberg's howl and the making of the Beat Generation. California: University of California Press. Redhead, S. (1990). The end of the century party. Manchester: Manchester University Press. Rohana Yusof, Najib Ahmad Marzuki, & Syamsul Anuar Ismail. (2002). Fenomena black metal. Institut Kajian Darul Aman (IDAMAN), Universiti Utara Malaysia. Rokiah Ismail. (2004). Sub-budaya muzik rock bawah tanah di kalangan remaja bandar. Akademika, 64(1), 97-131. Scott, M. (1989). Kutu culture clash. Far Eastern Economic Review April, 36-37. Sharifah Nursyahidah Syed Annuar, Muhammad Febriansyah, & Muhammad Takiyuddin Ismail. (2016). Punk, penentangan dan politik transnasionalisme. Petaling Jaya: Strategic Information and Research Development Centre (SIRD). Sulaiman Noordin. (1993). Muzik rock dan nilai moralnya. Bangi: Pusat Pengajian Umum, Universiti Kebangsaan Malaysia. Tepper, S. J. (2009). Stop the beat: Quiet regulation and cultural conflict. Sociological Forum, 24(2), 276-305. The Irish Times. (2017). Rave on: When underground dance parties ruled Dublin. Retrieved from parties-ruled-dublin-1.2980994 E-ISSN: 2289-1528 151
Raver dan Hipster: Ekspresi Sub-Budaya Remaja di Kuala Lumpur Sharifah Nursyahidah Syed Annuar & Muhammad Febriansyah The Rakyat Post. (2015). Malaysia will lose out after latest concert cancellation. Retrieved from The Rakyat Post. (2014). Rave parties: A ban will not solve anything. Retrieved from solve-anything Tolstad, I. M. (2006). "Hey hipster! You are a hipster!" An examination into the negotiation of cool identities (Master Thesis, University of Oslo, Oslo). Toivonen, T., & Imoto, Y. (2013). Transcending labels and panics: The logic of Japanese youth problems. Contemporary Japan, 25(1), 61-86. Tylor, E. B. (1990). Primitive culture: Researches into the development of mythology, philosophy, religion, art, and custom. United Kingdom: Cambridge University Press. Weir, E. (2000). Raves: A review of the culture, the drugs and the prevention of harm. CMAJ, 162(13), 1843-1848. Wiiliams, P., & Hannerz, E. (2014). Articulating the "counter" in subculture studies. MC Journal: A Journal of Media and Culture, 17(6). Retrieved from Wilson, B. (1999). Empowering communities or delinquent congregations?: A study of complexity and contradiction in Canadian youth cultures and leisure spaces (PhD thesis, McMaster University, Ontario). Yusmiyani Yusoff. (2005). Budaya punk mengikis budaya timur. Dewan Masyarakat, 4(Februari). Zaini Ujang. (1989). Menyingkap asal-usul budaya punk. Dewan Siswa, 10(April). TEMU BUAL Abu. (2016, July 23). Personal Interview. Adam. (2016, July 23). Personal Interview. Afiq. (2016, July 16). Personal Interview. Alang. (2016, July 16). Personal Interview. Daniel. (2016, July 16). Personal Interview. Irfan. (2016, July 23). Personal Interview. Rafik. (2016, July 16). Personal Interview. E-ISSN: 2289-1528 152